google/wiki40b huggingface dataset:
מס שבח מקרקעין

מס שבח מקרקעין הוא מס המוטל על רווח הון הנובע ממכירת מקרקעין בישראל או מכירת מניות באיגוד מקרקעין. המקור החוקי למס זה הוא חוק מיסוי מקרקעין (שבח ורכישה), התשכ"ג-1963 (להלן: "החוק"), המוכר בציבור כחוק מס שבח כשמו הקודם של חוק זה. סוג מס זה הוא פיתוח ישראלי ייחודי היוצר הבחנה בין מיסוי רווח הון הנובע ממקרקעין בישראל לרווח הון הנובע מנכסים אחרים.
המס בוחן את השבח (רווח) שנוצר לאדם בעת ביצוע עסקה, דהיינו התמורה אותה הוא מקבל (או במקרים חריגים התמורה אותה הוא אמור לקבל בהתאם לשווי השוק של הנכס) אל מול המחיר ששילם בעת רכישת הנכס והשבחות אשר בוצעו במהלך תקופת ההחזקה בנכס בניכוי פחת.

כללי חישוב המס

החל משנת 2014 יש שינויים מרחיקי לכת בחישוב מס שבח. עד אז, נהנו מחזיקים ביותר מדירה אחת מפטור מוחלט ממס על רווח ההון שנוצר (פטור ממס שבח) אם הם לא מכרו דירה בעבר בטווח של ארבע שנים. מאז משלמים המוכרים מס שבח בשיעור של 25% על הרווח מהדירה השנייה הנמכרת גם אם עברו יותר מארבע שנים מאז מכירת דירה קודמת (בהתאם לחישוב ליניארי המחלק את הרווח על פני תקופת האחזקה). עם זאת, אם המוכר החזיק לפחות 18 חודשים בדירה אחת והוא מכר אותה הוא פטור ממס רווח הון.
קביעת שומת מס שבח היא עניין מורכב מאחר שהיא נקבעת לפי שיעורי מס משתנים, המושפעים ממועד הרכישה, ניכויים מסוימים, שיעורי מס היסטוריים לגבי נכסים אשר נרכשו עד ל-31 במרץ 1961, חישוב מס ליניארי "רגיל" הכולל חלוקה לשלוש תקופות וחישוב ליניארי חדש לגבי דירת מגורים מזכה אחר הרפורמה במס שבח אשר נחקקה במסגרת תיקון 76 לחוק ועל כן, חישוב מס השבח דורש מומחיות.

פטורים מהמס

למס מערכת מסועפת של פטורים ודחיות מס, הידוע בהם הוא הפטור לדירת מגורים יחידה. בתנאים מסוימים המנויים בחוק ניתן ליהנות מפטור מתשלום מס שבח. כך למשל אדם אשר הייתה בבעלותו דירה למשך 18 חודשים לפחות וזו היא דירתו היחידה, זכאי לפטור. רשימת הפטורים היא ארוכה וייתכן שעדיף להשתמש בפטור אחד ולא באחר מתוך תכנון מס (חוקי) לגבי עסקאות עתידיות. ייתכן שאף אם לא מתבקש פטור מסוים, לא ישולם מס שבח וזאת תוך חישוב השבח על הנכס בהפחתת הוצאות מסוימות שהיו על הנכס, למשל הוצאות מימון, תיווך, עריכת דין ופחת.

היסטוריה

הסיבה להבחנה בין מס שבח מקרקעין למס רווח הון היא בעיקרה היסטורית. בשנת 1949 נקבע מיסוי של רווחי הון הנובעים ממקרקעין מתוך הנחה שאלו רווחים משמעותיים מספיק שיאפשרו גבייה אפקטיבית. המחוקק הישראלי הושפע מהמחוקק הבריטי שקבע הסדר דומה מספר שנים קודם לכן. מנגד לא מוסו רווחי הון מנכסים אחרים עד שנת 1965, שאז נקבעו ההסדרים השונים למיסוי רווחי הון בפקודת מס הכנסה. עם זאת, אף על פי שטבעי היה שיאחדו בין השניים, האיחוד לא בוצע ונוצרו שתי מערכות דינים, וזאת בניגוד למקובל במדינות רבות.
דנה זקס

ביוגרפיה

דנה זקס נולדה וגדלה בעפולה. מאז ימי בית הספר עוסקת במוזיקה ובתיאטרון. למדה במגמת מצטיינים בתיכון אורט עפולה. לפני שירותה הצבאי שהתה בשנת שירות בארצות הברית במסגרת התוכנית "שותפות 2000" של הסוכנות היהודית. בצה"ל שירתה כמדריכת חי"ר - "אכזריות" (נגמ"ש כבד) וסימולטור ירי.
לאחר שחרורה למדה במשך שנה בבית הספר הגבוה לאמנויות הבמה "בית צבי".
בוגרת תואר ראשון בתיאטרון, עם דגש על לימודי משחק, באוניברסיטת תל אביב.
במקביל ללימודים עבדה עם ילדים כמפעילת ימי הולדת לגיל הרך, מפעילת תיאטרון סיפור ומדריכת חוגי תיאטרון ודרמה.
למדה בקורס משחק מול מצלמה, קורס משחק בשיטת צ'אבק ופיתוח קול.

קריירה

במסגרת פסטיבל "סמול במה" שיחקה בהצגה האינטראקטיבית "עוד שקל אחד אני בהודו".
בפסטיבל צו קריאה בתיאטרון צוותא שיחקה בהצגה "חלום של גבר" לצד דב רייזר ונולי עומר.
הגישה פינה בתוכניתו של גיא לרר "צינור לילה" בערוץ 10.
בשנים 2010–2011 זקס שיחקה בתפקיד הראשי בסדרה הקומית "המכשפות משינקין" (ביפ, שידורי קשת ערוץ 2) לצד נלי תגר, בין השחקנים האורחים בסדרה: אסי כהן, דורון עמית, טלי אורן וניסו שליו. את הסדרה יצרו סם לביא וצחי רפפורט.
השתתפה בפרסומות לפאנטה, מקדונלד'ס, פרימור, מסטיק מאסט ופרומו לערוץ הקניות.
בספטמבר 2012 היא שיחקה בהצגה "של מי החיים האלה בעצם?" בתיאטרון הלאומי הבימה. ההצגה הוצגה לראשונה בתיאטרון אוניברסיטת תל אביב.
השתתפה באירוע ׳חשיפה 2013׳ של ארגון השחקנים שח"ם, שהוצג בצוותא, בבימויו של ניר ברגמן בשנת 2013.
שיחקה בתפקיד שירלי בסדרה "אבודים באסיה", ששודרה ביס קומדי בשנת 2013.
בשנת 2013 עבדה בעיתון הג'רוזלם פוסט לייט בתור עורכת משנה וכתבת תרבות ולייף סטייל. נכון לשנת 2015 היא עורכת את אתר "R1" מבית ידיעות אחרונות.
בשנת 2016 מונתה לתפקיד העורכת הראשית של מגזין הנוער המוביל במדינה, "ראש אחד".
בשנת 2018 מונתה לתפקיד סגנית עורך אתר פנאי פלוס Pplus מבית ynet.

חיים אישיים

ב-2015 נישאה למדען גיל אזולאי. השניים הורים לבן, לביא, ומתגוררים באזור המרכז.
הם יורים גם בסוסים

עלילת הספר

הרומן מתחיל בהקראת גזר דינו של רוברט סיוורטן, בחור צעיר החולם להיות במאי בהוליווד, שמואשם ומודה ברצח של גלוריה בייטי. במהלך הדיון בבית המשפט מהרהר רוברט ברצח וסבור כי הוא עשה עם גלוריה חסד. סיפור הרומן בין השניים נקטע בסוף כל פרק במובאות מן המשפט.
רוברט מכיר את גלוריה בבוקר שבו שניהם נדחים מלקבל תפקידים משניים. גלוריה, שחולמת להיות כוכבת, מתגלה כבחורה פסימית ואובדנית. היא גדלה כיתומה בבית דודה שבמערב טקסס, ובעקבות הטרדות מיניות מצידו היא ברחה לדאלאס. משלא מצאה פרנסה ניסתה להיעצר ללא הצלחה, ולאחר הטרדה מינית נוספת שחוותה ניסתה להתאבד. גלוריה משכנעת את רוברט להשתתף בתחרות "מרתון ריקודים" שנערכת באולם שבחוף הים, בה המשתתפים מחויבים לרקוד על פי זמן מוגדר מראש. היא מקווה כי אחד מהבמאים או המפיקים שנוהגים לפקוד את המרתונים יבחין בה וילהק אותה לסרט.
התחרות מחולקת לתחרויות קטנות ומפרכות של שעה וחמישים דקות ריקוד שבסופן כעשר דקות מנוחה. 144 זוגות משתתפים בתחילת התחרות, רובם צעירים מחוסרי עבודה, שברצונם לזכות בפרס הסופי כ-1,000 דולר. במהלך התחרות מתרחשות שערוריות שונות ואף אירועים מבוימים שמפרסמים אותה. כך למשל נעצר אחד המשתתפים, שמסתבר כי היה רוצח שנמלט מבית הכלא; נערה בת 15 מודחת מהתחרות לאחר שהתברר שהיא ברחה מהבית ונרשמה לתחרות בניגוד לחוק; אחד מהזוגות מתחתן בעבור תשלום ממנהלי התחרות; מתחרה בהריון נאלצת לפרוש בעקבות תלונה מצד "ליגת האמהות לשמירה על מידות טובות"; ומתפתחות מספר תגרות בין המתחרים.
בחלוף מספר שבועות של מרתון בהם נוכחות הקהל דלילה, מתחילות להתקיים תחרויות מרוץ "דרבי", בהן על הזוגות להקיף מסלול על רצפת האולם, כשהזוג שמגיע אחרון נפסל. השופטים בתחרות שסופרים את מספר הסיבובים שביצע כל זוג מגיעים מקרב הקהל, כשבפועל לעיתים פסלו המארגנים זוגות שלא הגיעו אחרונים.
לאחר כשלושה שבועות מכירים גלוריה ורוברט את גב' ליידן, אישה מבוגרת שפוקדת באופן קבוע את האולם, אוהדת את הזוג ומשמשת כאחת השופטות במרוץ. גב' ליידן מוצאת עבור הזוג נותן חסות שדואג להם לביגוד והנעלה. בשלב מסוים היא מזהירה את רוברט מגלוריה ומבקשת ממנו להתרחק ממנה עם תום התחרות. היא אף רומזת לו כי באפשרותה לממן לו הפקת סרט בתום התחרות.
התחרות מתבטלת לאחר 879 שעות ריקוד בלתי פוסקות, בעקבות הירצחה בשוגג של גב' ליידן, שמתרחש בבר הסמוך לרחבת הריקודים, ובעקבות הלחץ מצד ליגת האימהות. הזוגות הנותרים מקבלים פיצוי של כ-50 דולר. לאחר מכן רוברט וגלוריה יושבים לראשונה ומביטים בים, גלוריה מבקשת מרוברט להרוג אותה ורוברט נענה לבקשתה.
כשנשאל רוברט מדוע עשה זאת הוא משיב "הם יורים גם בסוסים, לא?", אזכור למאורע מילדותו, שבו סבו ירה בסוסתו האהובה ששברה רגל על מנת להמיתה המתת חסד.

תוכניות ריאליטי

הרומן תואר כמקדים את זמנו בביקורות והושווה למתרחש בתוכניות מציאות אשר מנצלות את מעמדם וגילם של המשתתפים.

הצלחת הספר

הספר קיבל בצאתו ביקורות צוננות ובמשך שנים רבות תורגם באופן מחתרתי לשפות שונות. כעבור עשור מצאתו זכה להצלחה רבה באירופה ולתרגומים רשמיים לשפות אחרות. הספר הוקרא בחוגי האקזיסטנציאליסטים בצרפת. בשנת 1969 עובד לסרטו של סידני פולק בכיכובם של מייקל סראזין (רוברט), ג'יין פונדה (גלוריה) וסוזאנה יורק (אליס). ב-1983 עובד למחזה באוסטרליה ולאחר מכן בממלכה המאוחדת ובמדינות נוספות.
בשנת 2012 תורגם הספר לעברית ויצא בהוצאת אחוזת בית.
סאדיו מאנה

מץ

ב-14 בינואר 2012 ערך מאנה את הופעת הבכורה שלו במץ מליגת המשנה הצרפתית, כשנכנס כמחליף בדקה ה-75 בהפסד 0–1 לספורטינג קלוב דה בסטיה. ב-4 במאי הבקיע מאנה את שער הבכורה שלו במועדון, שער בדקה ה-82 בהפסד 2–5 לגנגאן במסגרת המחזור ה-36 בליגה. מאנה ערך 19 הופעות ליגה בעונת הבכורה שלו, ומץ ירדה ליגה בתום העונה.

רד בול זלצבורג

ב-31 באוגוסט 2012 עבר מאנה לרד בול זלצבורג מהבונדסליגה האוסטרית תמורת מחיר המוערך בכ-4 מיליון אירו. ב-15 בספטמבר ערך מאנה את הופעת הבכורה שלו במועדון, כשנכנס כמחליף בדקה ה-66 בתיקו 1–1 נגד ריד במסגרת המחזור השמיני בליגה. ב-30 בספטמבר הבקיע מאנה את שערי הבכורה שלו בליגה, צמד שערים בניצחון 3–2 על שטורם גראץ במסגרת המחזור העשירי. הוא שיחק במועדון שנתיים, בהן ערך 63 הופעות ליגה והבקיע 31 שערים. בעונתו השנייה זכתה רד בול זלצבורג באליפות אוסטריה ובגביע האוסטרי.

סאות'המפטון

ב-1 בספטמבר 2014 חתם מאנה בסאות'המפטון מהפרמייר ליג ל-4 שנים במחיר של 11.8 מיליון ליש"ט. ב-23 בספטמבר 2014 ערך מאנה את הופעת הבכורה שלו במועדון, כששיחק 72 דקות בניצחון 2–1 על ארסנל בגביע הפוטבול ליג וסחט את הפנדל שהוביל לשער הראשון של קבוצתו. ארבעה ימים לאחר מכן ערך מאנה את הופעת הבכורה שלו בפרמייר ליג, כששיחק 68 דקות בניצחון 2–1 על קווינס פארק ריינג'רס במסגרת המחזור השישי. ב-25 באוקטובר הבקיע מאנה את שער הבכורה שלו בפרמייר ליג, שער בדקה ה-33 בניצחון 1–0 על סטוק סיטי במסגרת המחזור התשיעי. ב-16 במאי 2015, במשחק נגד אסטון וילה במסגרת המחזור האחרון בפרמייר ליג, הבקיע מאנה שלושער בתוך 2 דקות ו-56 שניות וקבע שיא פרמייר ליג חדש לשלושער הכי מהיר, כשהוא שובר את שיאו של רובי פאולר מליברפול, שעמד על 4 דקות ו-33 שניות. בעונתו הראשונה במועדון ערך מאנה 30 הופעות ליגה והבקיע 10 שערים.

ליברפול

ב-28 ביוני 2016 חתם לחמש שנים בליברפול עבור 34 מיליון אירו.
ב-26 במאי 2018 הבקיע את שערה היחידי של ליברפול בגמר ליגת האלופות, בהפסד 1-3 לריאל מדריד.
את עונת 2018/2019 סיים כמלך שערי הליגה האנגלית עם 22 כיבושים, הוא חולק תואר זה עם מוחמד סלאח ופייר-אמריק אובאמיינג. מאנה היה גורם משמעותי בסיום של ליברפול במקום השני בליגה האנגלית ובזכייתה בליגת האלופות, כאשר כבש בליגת האלופות ארבעה שערים ובישל שלושה נוספים.

קריירה בינלאומית

מאנה החל לשחק בנבחרת סנגל בשנת 2012.
מאנה הופיע במדי נבחרתו במונדיאל 2018.
מאנה הופיע במדי נבחרתו באליפות אפריקה 2019, באליפות הזו מאנה הגיע עם נבחרתו עד הגמר שם הפסיד לאלג'יריה בתוצאה 1:0

אישיים

מלך שערי הליגה האנגלית: 2018/2019 (יחד עם מוחמד סלאח ופייר-אמריק אובאמיינג)
מ' אריה

ביוגרפיה

מ' אריה נולד ביאשי שברומניה. בגיל 12 החל לעבוד כשוליה לצייר תפאורות בתיאטרון ובאופרה של בוקרשט. בדצמבר 1946 עלה לארץ ישראל בגפו באוניית המעפילים "רפיח", שטבעה בסערה ליד האי היווני סירנה, וניצוליה נשלחו למחנות המעצר בקפריסין.
בשנת 1948 הגיע לארץ, לצפת, שם, בהוראת מפקד ההגנה המקומי, עיצב את בולי צפת. הוא פתח בקריירה של צייר, מאייר ומעצב גרפי, במסגרתה אייר אלפי ספרים, ועיצב סמלים רבים וידועים, בהם סמלי יחידות צה"ל.
מ' אריה אייר מספר רב של ספרי ילדים ונוער בשנות החמישים, השישים והשבעים – מסיפורי תנ"ך מעובדים ועד ל"קופיקו", ל"חסמבה" ול"דנידין". במשך שנים רבות היה מאייר הבית של הוצאת מ. מזרחי ועיצב את ספריה. כן אייר כרטיסי ברכה רבים. מ' אריה עיצב למעלה מ-300 סמלים לצה"ל. גם בשנות השבעים לחייו שירת בצה"ל בדרגת רב-סרן במילואים, ועסק בעיצוב סמלי היחידות וסמלים נוספים. הוא עיצב את אנדרטת הנ"ד (לאסון הנ"ד).
ציוריו מדויקים בפרטים ומציאותיים, אך מעמידים תמונה אידיאלית האופיינית לציור הנאיבי.
מוסקוביץ, אדם דתי ומאמין, הוא גבאי בית כנסת בצפון תל אביב, שאת קירותיו מילא בציורי הכותל וירושלים.
ישראל משה רוזנפלד

תולדותיו

נולד בישראל לשמואל וחנה לאה רוזנפלד, ילידי הונגריה שעלו לישראל ב-1949. אביו היה חסיד בעלזא, ובעל משרד להנהלת חשבונות. אמו היא צאצאית של הרב שמואל פרנקל האדמו"ר מדאראג, מחבר הספר "אמרי שפר".
לאחר נישואיו שימש ראש חבורה בישיבת טשיבין ואחר כך משגיח בישיבת מחנה אברהם-חוג חת"ם סופר בבני ברק, בראשות הרב יצחק שלמה אונגר. בשנות ה-90 פרש מהישיבה.

חסידות דאראג

כשלוש שנים לאחר שפרש מתפקידו בישיבת מחנה אברהם, הקים חצר חסידית על שם הרב שמואל פרנקל, שכאמור הוא מצאצאיו, והוכתר על ידי דודו הרב משה ובר לאדמו"ר מדאראג.
הקמת החצר, לוותה בביקורת מצד העולם החסידי משתי סיבות עיקריות: האחת בעולם החסידי מקובל כי חסידות עוברת בירושה מאדמו"ר לבנו או במקרים מיוחדים לחתנו או לנכדו, נדיר מאוד שאדם פותח חסידות יש מאין. הסיבה השנייה והבולטת יותר היא כי רוב החסידים שהצטרפו אליה, היו חסידים צעירים שמשפחתם השתייכה לחסידות אחרת ובחסידויות המקוריות ובמשפחות הושמעה ביקורת רבה על נטישת החסידות וההצטרפות לחסידות חדשה. עם השנים שככה הביקורת.

מוסדות החסידות

מרכז החסידות והישיבה ממוקמים ברחוב רבי יצחק נפחא בבני ברק. מוסדות החסידות כוללים תלמוד תורה, ישיבה קטנה, ישיבה גדולה, כוללים ומפעלי צדקה וחסד.
"המכון להוצאת ספרים דאראג" מוציא לאור חוברות עם דברי התורה של האדמו"ר, המקובצות לשני ספרים מדי שנה. בנוסף מוציא המכון עלון שבועי בשם "ישקו העדרים" וכן חוברת ללימוד יומי של הלכות שמירת הלשון היוצאת מדי חודש. המכון הוציא לאור ספר בשם "רבינו הקדוש מדאראג" על האדמו"ר רבי שמואל פרנקל וכן הדפיס את ספרו "אמרי שפר" בשני כרכים.

חסידות דאראג בעבר

רבי שמואל פרנקל (ה' בניסן תקע"ה - ט"ו בחשוון תרמ"ב), תלמידו של רבי חיים מצאנז, כיהן כרב ואדמו"ר בקאמאד (הונגרית: Komádi) ובדאראג שבהונגריה. לא לבש בגדי אדמו"ר. חיבר את הספר "אמרי שפר" על התורה.
חתנו, רבי זאב ציטרון (תרי"ז - ט"ז בניסן תרפ"ז) מילא את מקומו ברבנות, ומשנת תרמ"ד שימש כרב וראש ישיבה בדאראג. חיבר את הספר אגדות מהרז"צ.

חיים אישיים

לאדמו"ר שבעה ילדים. בנו הגדול הרב צבי אשר הוא משפיע בחצר.
משרת העם (מפלגה)

היסטוריה

בחודש דצמבר 2017, סקר של מרכז רזומקוב טען שהמפלגה זוכה לתמיכה של 4% (שאינם מספיקים כדי לקבל מושב בפרלמנט האוקראיני, בשל אחוז החסימה העומד על 5%). בחודש אפריל 2018 בסקר של חברת הסקרים "RATING"‏, 9% מהנשאלים אמרו שהם יצביעו למפלגה. בסקר שנערך ביוני 2018 המפלגה כבר זכתה ב-10.4%. 
הכוכב של תוכנית הטלוויזיה "משרת העם" וולודימיר זלנסקי הודיע בסוף דצמבר 2018 כי הוא חבר במפלגה וכי הוא פעיל פוליטית. הוא הוסיף כי הוא עדיין לא מוכן עדיין לתת שמות אחרים של שותפים וחברים למפלגה. בביקור מתוכנן למשרדי המפלגה, הממוקמים במשרד עורכי הדין בקייב "עורכי הדין קצ'ורה", כתבים של מערכת העיתון אוקראינסקה פרבדה באוקטובר 2018 נדחו על ידי חבר המפלגה שנכח במקום (וסירב לתת את שם המשפחה שלו) והוסיף שאינו רשאי לאפשר לאנשים להיכנס למשרדי המפלגה.
המפלגה תמכה בוולודימיר זלנסקי, שזכה בבחירות לנשיאות, ובבחירות הפרלמנטריות שנערכו ביולי 2019 הפכה למפלגה הגדולה ביותר, עם 43.16% אחוזי תמיכה. במקום השני סיימה מפלגת המצע האופוזיציוני בראשות יורי בויקו הפרו-רוסי עם 13.06%, מפלגתה של יוליה טימושנקו, מולדת, סיימה במקום השלישי עם 8.18%. מפלגתו של פטרו פורושנקו, סולידריות אירופית, סיימה רביעית עם 8.10% ובמקום החמישי מפלגת "קול" בראשות סביאטוסלב וקארצ'וק עם 5.82%.
משה רוזנבלום

ביוגרפיה

הרב רוזנבלום נמנה עם שלושת הרבנים היחידים שרבי שמואל שניאורסון הסמיכם לרבנות בכתב ידו לאחר שבחנם בעצמו.
למד אצל הרב יצחק שלמה יואל שרמן רבה של רובנא. רבי שלום דובער שניאורסון הטיל עליו לחבר כמין "קיצור שולחן ערוך" המיוסד על שולחן ערוך הרב של בעל התניא. אחרי שהשלים את כתיבת הספר נפלה שריפה בביתו בשבת והספר נשרף.

שימש כמלמד בעיר נובגורד-סבירסק עד ה'תרס"ט, אז התקבל לעבוד בישיבת תומכי תמימים בעיירה לובביץ'. הוא נמנה בין חברי הוועד של "איגוד התמימים". פועלו המפורסם ביותר היה עריכת השבועון לילדים 'האח', שהופיע משנת ה'תרע"א עד פרוץ מלחמת העולם הראשונה בשלהי שנת ה'תרע"ד. מונה למזכיר ולראש לשכת הרש"ב והריי"ץ. הריי"ץ כתב עליו לרב שלמה יהודה ליב אליעזרוב בה'תרס"ט:
ועתה הנה לקחתי מזכיר ואיש סודי אשר הוא ישתדל למלאות כל הדרוש בענייני הכתיבה
— אגרות קודש חלק א', עמ' מ"ו
ב-1910 היה מנהל הלשכה שעסקה בהכנת ועידת הרבנים והרש"ב העביר באמצעותו את ה'קול קורא' שערך לקראת הבחירות. בשליחות זו נסע אל הרבנים דוד פרידמן, חיים סולובייצ'יק, ה'חפץ חיים' וחיים עוזר גרודזנסקי.
לאחר שנים יצאה סדרת מאמרים בשם "רבנות מול השכלה" שכתב, והרקע להם היא אספת הרבנים הזו. כן נסע אל הרב מנחם מנדל חן לניז'ין לערוך "פרטיכל" ולהכין ספר תקנות ל"אגודת יראים".
בה'תרע"ד הקים בלובביץ' מוסד שכונה "חדר דרוסטוב" שיועד לתלמידים דוברי רוסית אשר ידיעותיהם ביהדות דלות. הרב רוזנבלום ניהל ושימש משגיח במוסד זה. בה'תרע"ו עזב הרש"ב את לובביץ', ולאחר שהגיע לרוסטוב עברו לשם גם הרב רוזנבלום וכל תלמידיו.
בסוף שנת ה'תרע"ז עבר לפטרוגרד, לצורך ניהול הלשכה המייצגת את האינטרסים של היהדות החרדית לקראת האספה המכוננת ברוסיה, קונגרס היהודים ואספת הרבנים הכללית. לאחר מכן עברה הלשכה לחרקוב.
לאחר מכן ניהל את ישיבת תומכי תמימים ברוסטוב.
בה'תרפ"א נערך ברוסטוב משפט-ראווה, והנאשמים היו ישיבת 'תומכי תמימים' שברוסטוב ומנהליה. הרב רוזנבלום נמנה עם צוות הסניגורים, ובעזבונו נמצא נאום ההגנה שנשא באותו משפט וכן חלק מנאום הסיכום.
הריי"ץ יצא מרוסיה בה'תרפ"ח, ובחודש שבט כתב אליו כי יש אפשרות להשיב את הוצאת עיתון האח. אמנם הדבר לא יצא לפועל. באותה שנה נפטר ברוסטוב.
תחנת צ'האטראפאטי שיוואג'י

היסטוריה

התחנה שוכנת ברובע בורי-באנדר לא רחוק מהמקום בו ניצב מקדשה הראשון של האלה מומבה דווי שהעניקה למומבאי את שמה הנוכחי. ב-16 באפריל 1853 נחנך קו הרכבת הראשון בהודו שקישר את מומבאי אל הפרבר הצפוני טהאנה. דבר זה, יחד עם פתיחתה של תעלת סואץ ב-1869, הביאו להתפתחות המסחר בעיר ולשיגשוגה, ומושל העיר החליט על הקמת מבנים אשר יהלמו את מעמדה של מומבאי. 
תחנת הרכבת שנקראה על שמה של ויקטוריה, מלכת הממלכה המאוחדת וקיסרית הודו, נחשבת למבנה המרשים ביותר שהוקם בעיר. בניית התחנה החלה ב-1878 סמוך לנמל, והיא נחנכה באופן רשמי ב-1887, לכבוד יובל חמישים השנה למלכותה של ויקטוריה. עבודות הבנייה הסתיימו שנה לאחר מכן, ובהמשך נוספו במקום מספר מבנים היקפיים אשר תוכננו באופן הרמוני עם המבנה העיקרי. ב-1929 נבנה מבנה חדש שנועד לטפל בתנועת הרכבות הבין-עירונית בצמוד ממזרח למבנה הראשון, ואילו המבנה המקורי מטפל בתנועת הנוסעים הפרברית עד היום. מדי יום חולפים בתחנה שלושה מיליון נוסעים.
התחנה נקראה ויקטוריה טרמינוס עד עליית מפלגת השיב-סאנה המארטהית-לאומנית ששינתה ב-1996 את שם העיר כדי להיפטר מסממנים קולוניאליסטיים ובמקביל הסבה את שם התחנה (כמו גם את שמם של "מוזיאון הנסיך מוולס" ושדה התעופה) לשמו של הגיבור המקומי ומייסד האימפריה המראטהית שיוואג'י.
ב-26 בנובמבר 2008 נמנתה התחנה עם האתרים שהותקפו במתקפת הטרור במומבאי כאשר מחבלים ירו על נוסעים בתחנת הרכבת.

המבנה

המבנה נבנה בסגנון אינדו-סרצני (הגרסה ההודית של אדריכלות התחייה הגותית האירופית) והתבסס על דגמים של מיבנים איטלקיים מסוף ימי הביניים. סגנון זה התאים הן לטעם האירופי והן לטעם המקומי, שכן הוא תאם את הצבעים והעיטורים שרווחו באדריכלות המוגולית והמקובלים באדריכלות ההינדו. המגדלונים שלאורך קו המתאר של המבנה והקשתות המחודדות תאמו את אדריכלות הארמונות המסורתית ההודית.
מבנה המשרדים המרכזי נושא כיפה גדולה ומתומתנת עם שמונה צלעות בין שמונת צדדיה. בראש הכיפה ניצב פסל של דמות נשית המסמלת את הקדמה. היא אוחזת בידה הימנית השלוחה אל על בלפיד ובשמאלה בגלגל חוטרים. המבנה סימטרי, צורתו כשל האות העברית "כ", והוא מקיף את הרחבה הקדמית משלושה כיוונים. שני האגפים הצדדיים מסתיימים במגדלים בולטים - שניים בכל אגף וסך הכל ארבעה. לאורך החזית כולה שלוש שורות של חלונות ומפתחים סימטריים. משני צידי הכניסה שני פסלים הניצבים על עמודים - פסל טיגריס מימין מסמל את הודו ופסל אריה משמאל מסמל את הממלכה המאוחדת. 
המבנה עשוי משילוב של אבן גיר ואבן חול, ושיש איטלקי משמש לקישוט ולפרטי העיטורים. פנים המבנה עשוי מסדרות של אולמות גבוהי תקרה, אשר עברו שינויים רבים כדי להתאימם לייעודם.
דרבופואטין אלפא

הפקת התרופה

דרבופואטין אלפא מופק בטכנולוגיית שחלוף DNA מתאי שחלות של אוגרת סינית.

תופעות לוואי

לדרבופואטין אלפא פרופיל בטיחותי גבוה. תופעות הלוואי שנצפו במטופלים הסובלים מאנמיה כתוצאה מטיפולים כימותרפיים כוללות עייפות כרונית, בחילה, הקאה, שלשול, חום ולעיתים קשיי נשימה.
תופעות הלוואי שנצפו במטופלים הסובלים מאנמיה כתוצאה ממחלת כליות כרונית כוללות לחץ דם גבוה, פרכוסים ותגובה אלרגית: קוצר נשימה, פריחה, טשטוש ועילפון כתוצאה מירידה בלחץ הדם, דופק מהיר או הזעה
אצבעוני (עיתון ילדים)

אצבעוני: העיתון לילדים (שבעבר הופיע עם כותרת-המשנה "אצבעוני: העיתון לַקטנים") הוא עיתון הילדים הוותיק בישראל, אשר יוצא לאור בהוצאת "אצבעוני".

היסטוריה והווה

את העיתון ייסדו בשנת 1952 העיתונאי והסופר מיכאל שיר והפסלת שושנה שיר. העיתון יוצא לאור מאז ברציפות. שיר שימש כעורך שלו במשך שנים. מתחילת המאה ה-21 עורך אותו בנו, רמי שיר, המפרסם בו גם סיפורי ילדים.
העיתון מיועד לילדים בגילאי 7 עד 12. הוא עוסק בתחומים רבים, וכתובים בו תכנים הנוגעים לחיי ילדים בגילאים אלה, בנושאים הקשורים לדמוקרטיה, שוויון ואהבת הסביבה, הטבע ובעלי החיים.
כותבי העיתון הם מחנכים, סופרי ואנשי מדע. הוא מודפס על נייר כרומו מט, מנוקד ומנוסח בצורה מפושטת וקלה להבנה.
בין הסופרים שכתבו וכותבים בעיתון: תמר בורנשטיין לזר - מחברת "קופיקו", זוהר אביב - מחברת "חבורת כוח-המוח" ו"יד הפלא", מאירה ברנע-גולדברג - מחברת כראמל, תמר פיש נחשון ועוד.
לעיתון הראשון לא ניתן מספר סידורי, שכן עורכו לא תיאר לעצמו שאכן יוציא עוד עיתונים.

שם העיתון

בנו של מייסד העיתון, והעורך הנוכחי שלו, סיפר כיצד ניתן לעיתון שמו: "ביום הולדתו החמישי של אבי, הגיע חיים נחמן ביאליק למסיבה והעניק לו ספר שכתב בשם 'קטינא כלבו'. בהקדשה כתב ביאליק שיר, אך אבי, שלא ידע לקרוא, אך היטיב לקרוע, קרע וקרע עד שהספר הושחת לגמרי. כשאבי גדל לזכר האירוע ולכבודו של ביאליק, החליט לקרוא לעיתון על-שם השיר 'אצבעוני' שכתב המשורר".

סקופים

בעבר, מדור החדשות של העיתון עקב אחר האירועים השוטפים, בעזרת כתבים חוקרים ואף נבדק על ידי הצנזורה הצבאית, כעיתון חדשותי לכול דבר. רמי שיר מספר כי בשנות השבעים נסע אביו לחיפה וראה שבנמל עוגנות ספינות טילים עם דגל ישראל, הוא צילם את הספינות החדשות של חיל הים, והתמונות פורסמו בעיתון. הידיעה נאסרה לפרסום בישראל על ידי הצנזורה, אולם בעוד שהעיתונים היומיים חויבו לדווח לצנזור, הרי שעיתון הילדים לא נדרש לכך והידיעה פורסמה באופן בלעדי. בעקבות כך, העיתונים היומיים ציטטו את הסקופ של אצבעוני. הפרסום גרר נזיפה חמורה של הצנזורה. מקרה נוסף הוא פרסום שהתעשייה האווירית עומדת לשגר לווין ריגול בשם אופק 1, גם כאן הידיעה לא הועברה לאישור הצנזורה ופורסמה בעיתון.
נכון לעכשיו

נכון לעכשיו היא תוכנית רדיו ששודרה בגלי צה"ל בשנות ה-80 וה-90, ועסקה בענייני אקטואליה.
התוכנית החלה להיות משודרת בשנת 1981 כתוכנית אקטואליה יומית המשודרת בשעות הבוקר. מגישה הראשון היה יצחק בן-נר, ובמשך 11 שנים הגיש אותה רפי רשף. מגישים נוספים של התוכנית היו קובי מידן ואברי גלעד שהחלו לשדר יחדיו את התוכנית לאחר עזיבתו של רשף.
בשנת 1988 לאחר שברח האסיר הרצל אביטן מן הכלא, הוא התקשר למערכת התוכנית בדרישה לשוחח עם רפי רשף. אביטן הועלה לשידור, והציג תנאים לפיהם יסגיר את עצמו. לבניין גלי צה"ל נשלחו ניידות משטרה, למקרה שאביטן יתקרב לבניין התחנה. 
בתוכנית שולבה פינה מוזיקלית, "תו השעה" בהגשתו של יואב קוטנר, בה על המאזינים היה לזהות שיר שממנו נוגנו צלילים אחדים בלבד. על כל טעות של מאזין שעולה לשידור, עלה סכום הפרס.
פינה נוספת בתוכנית הייתה "איש המסתורין", בה על המאזינים הוטל לזהות אישיות, בעזרת רמזים שניתנו.
אות הפתיחה של התוכנית היה "pra vose" של ההרכב "Seawind".
ז'וזאן סיגאר

ז'וזאן סיגאר (בצרפתית: Josane Sigart - ‏7 בינואר 1909, בריסל - 20 באוגוסט 1999) הייתה שחקנית טניס, זוכת אליפות וימבלדון וחסידת אומות העולם מבלגיה.

קריירת טניס

ז'וזאן סיגאר הייתה שחקנית טניס פעילה בשנות העשרים והשלושים. בשנים 1928, 1929, 1931, 1932, 1936 ו-1946 זכתה באליפות בלגיה בטניס לנשים. בשנת 1932 זכתה באליפות וימבלדון בטניס, בקטגוריית זוגות נשים, והגיעה לגמר בקטגוריית זוגות מעורבים. בשנה זו דורגה עשירית בעולם על ידי ווליס מאיירס .

פעילותה להצלת יהודים בתקופת השואה

סיגאר הייתה אשתו של ז'אן דה מלמסטר (אחיה של חסידת אומות העולם מדלן דה מלמסטר). באפריל 1943, בתקופת הכיבוש הגרמני בבלגיה, העבירה מדלן לז'וזאן סיגאר ולבעלה ילד יהודי בן חמש בשם ז'קי בורז'יקובסקי (לימים ג'קי ברקן), אותו הסתירו ז'וזאן ובעלה מפני שלטונות הכיבוש הגרמניים, למרות שהיו להם שני ילדים משלהם ולמרות עונשי המוות שהיו צפויים למסתירי יהודים. ז'קי הוסתר בביתה של סיגאר במשך שנה, עד שהועבר מהבית לביתם של מסתירים אחרים, עקב חשד שדבר הסתרתו שם התגלה ועקב הסכנה שהייתה צפויה לו ולמסתיריו. במשך השנה בה הסתירה סיגאר את הילד, היא דאגה לחינוכו ולטיפול בו.

הכרה

ב-2001 הוכרה ז'וזאן סיגאר על ידי יד ושם בתור חסידת אומות העולם.